Το **Λιουμπόφ Ορλόβα** (αγγλικά: MV Lyubov Orlova‎‎) ήταν ένα μότορσιπ-κρουαζιερόπλοιο ναυπηγημένο το 1976 στη Γιουγκοσλαβία, το οποίο χρησιμοποιήθηκε κυρίως για κρουαζιέρες στην Ανταρκτική. Αφού αποσύρθηκε από την ενεργή υπηρεσία το 2010, παροπλίστηκε στο Σαιντ Τζον της Νέας Γης του Καναδά για δύο χρόνια. Εκεί ο παροπλισμός του πλοίου ήταν γεμάτος προβλήματα και το 2013 αποφασίστηκε να ρυμουλκηθεί προς τον Άγιο Δομίνικο, όπου θα πουλιόταν για σκραπ. Ωστόσο κατά την διαδικασία ρυμούλκησης, αποκόπηκε από το ρυμουλκό για λόγους ασφαλείας και αφέθηκε να πλέει ανεξέλεγκτο στον Βόρειο Ατλαντικό Ωκεανό. Πιστεύεται ότι έχει βυθιστεί.

Ιστορικό
--------

Το Λιουμπόφ Ορλόβα πήρε το όνομά του από την Ρωσίδα ηθοποιό του κινηματογράφου Λιουμπόφ Ορλόβα. Το πλοίο κατασκευάστηκε για τη ναυτιλιακή εταιρεία της Άπω Ανατολής που εδρεύει στο Βλαδιβοστόκ της Σοβιετικής Ένωσης.  Υπηρέτησε ως κρουαζιερόπλοιο αποστολών, όπως το εξίσου άτυχο δίδυμο του MV Clipper Adventurer. Το κύτος του κατασκευάστηκε σε φινλανδο-σουηδικό παγοθραυστικό τύπο κατηγορίας 1A, για να αντέχει τις συγκρούσεις με πάγο, και συχνά έπλεε στην Ανταρκτική και την Αρκτική.

Το πλοίο ανακαινίστηκε το 1999 και ναυλώθηκε από την Marine Expeditions για κρουαζιέρες στην Ανταρκτική Χερσόνησο το 2000. Υποβλήθηκε σε εκτεταμένες ανακαινίσεις το 2002 και στη συνέχεια ναυλώθηκε από την Quark Expeditions για την Ανταρκτική και την Cruise North Expeditions για την Αρκτική. Το Λιουμπόφ Ορλόβα προσάραξε στο νησί Ντεσέπτιον της Ανταρκτικής, στις 27 Νοεμβρίου 2006. Ρυμουλκήθηκε από το ισπανικό ναυτικό παγοθραυστικό Λας Πάλμας και πήρε το δικό του δρόμο προς την Ushuaia, στο Τιέρα ντελ Φουέγκο.

Απώλεια
-------

### Παροπλισμός

Το Λιουμπόφ Ορλόβα εγκαταλειμμένο στην αποβάθρα στο Σαιντ Τζον, 2012
Τον Σεπτέμβριο του 2010, το Λιουμπόφ Ορλόβα κατασχέθηκε στο Σαιντ Τζον της Νέας Γης του Καναδά λόγω χρεών 251.000 δολαρίων  που οφείλονταν στον ναυλωτή, Cruise North Expeditions, από μια κρουαζιέρα που ακυρώθηκε λόγω προβλημάτων με το πλοίο. Επιπλέον, τα 51 μέλη του πληρώματος δεν είχαν πληρωθεί εδώ και πέντε μήνες. Το πλοίο κατασχέθηκε στη Νέα Γη και, τον Φεβρουάριο του 2012, πουλήθηκε στη Neptune International Shipping για να διαλυθεί.

### Διάσωση και εγκατάλειψη

Το εγκαταλειμμένο σκάφος ήταν δεμένο στο λιμάνι του Σαιντ Τζον για περισσότερα από δύο χρόνια και ρυμουλκούνταν στη Δομινικανή Δημοκρατία για να διαλυθεί. Το ρυμουλκό Charlene Hunt, που ανήκει στον Αμερικανική εταιρεία ρυμουλκών Hunt Marine, ανατέθηκε να ρυμουλκήσει το πλοίο. Την επόμενη μέρα μετά την έξοδο από την αποβάθρα, το συρματόσχοινο ρυμούλκησης έσπασε. Το πλήρωμα του ρυμουλκού προσπάθησε να επανασυνδέσει την σύνδεση, αλλά δυσκολεύτηκε από ανέμους 35 χλμ/ώρα και κύματα 3 μέτρων. Μέχρι τις 28 Ιανουαρίου 2013, το πλοίο παρασύρθηκε αργά προς τα ανατολικά από το νοτιοανατολικό άκρο της χερσονήσου Άβαλον στον Καναδά.

Το υπεράκτιο σκάφος ανεφοδιασμών Atlantic Hawk, με ικανότητα συνεχούς έλξης 157 τόνων, βάσει σύμβασης με τη Husky Energy, επιφορτίστηκε με την ανάκτηση του ελέγχου του παρασυρόμενου πλοίου, το οποίο αποτελούσε κίνδυνο για τις επιχειρήσεις πετρελαίου και φυσικού αερίου στην περιοχή. Την 1η Φεβρουαρίου 2013, η Transport Canada ανακοίνωσε ότι στις 31 Ιανουαρίου, το Atlantic Hawk είχε αποκτήσει επιτυχώς τον έλεγχο του Λιουμπόφ Ορλόβα.

Μόλις το πλοίο εισήλθε στα διεθνή ύδατα, η Transport Canada αποφάσισε να κόψει την σύνδεση. «Το Λιουμπόφ Ορλόβα δεν αποτελεί πλέον απειλή για την ασφάλεια των υπεράκτιων εγκαταστάσεων πετρελαίου, του προσωπικού τους ή του θαλάσσιου περιβάλλοντος. Το σκάφος έχει παρασυρθεί σε διεθνή ύδατα και δεδομένων των σημερινών συνθηκών και των κυρίαρχων ανέμων, είναι πολύ απίθανο το πλοίο να εισέλθει ξανά σε ύδατα υπό καναδική δικαιοδοσία», ανέφερε το τμήμα σε δήλωση του, αναφέροντας παράλληλα ανησυχίες για την ασφάλεια ως τον βασικό λόγο για να μην συνεχίσουν μια επιχείρηση διάσωσης.

Το πλοίο βρισκόταν στις 4 Φεβρουαρίου, περίπου 250 ναυτικά μίλια ανατολικά του Σαιντ Τζον, (περίπου 50 ναυτικά μίλια έξω από τα χωρικά ύδατα του Καναδά) και παρασύρθηκε προς βορειοανατολική κατεύθυνση. Θα μπορούσε να είχε καταλήξει σχεδόν οπουδήποτε από τη νορβηγική Αρκτική μέχρι τη δυτική Αφρική ή να είχε κολλήσει στη μέση του Βόρειου Ατλαντικού ρεύματος. Η Transport Canada επανέλαβε ότι ο ιδιοκτήτης του πλοίου παραμένει υπεύθυνος για τις μετακινήσεις του και ότι είχαν ληφθεί μέτρα για την παρακολούθηση της θέσης του παρασυρόμενου πλοίου.

Καναδάς is located in Ατλαντικός ΩκεανόςΚαναδάςΚαναδάςΧάρτης που δείχνει την τελευταία γνωστή θέση του Λιουμπόφ Ορλόβα στον Ατλαντικό Ωκεανό.
Στις 23 Φεβρουαρίου, σύμφωνα με την Εθνική Υπηρεσία Γεωχωρικών Πληροφοριών, το Λιουμπόφ Ορλόβα εντοπίστηκε σε απόσταση περίπου 1.300 ναυτικών μιλίων από τις ιρλανδικές ακτές.  Μια εβδομάδα αργότερα, το πλοίο έγινε αντικείμενο ειδήσεων στην Ιρλανδία και την Ισλανδία και δόθηκε προειδοποίηση προς τα μικρότερα σκάφη. Την 1η Μαρτίου, τα ιρλανδικά μέσα ενημέρωσης ανέφεραν ότι ένα σήμα από τον ραδιοφάρο ένδειξης θέσης έκτακτης ανάγκης του σκάφους ελήφθη από 700 ναυτικά μίλια από την ακτή του Κέρι, ακόμα σε διεθνή ύδατα. Ένα σήμα αρχίζει να εκπέμπει μόνο όταν η συσκευή εκτεθεί στο νερό, με αποτέλεσμα οι ειδικοί να εικάζουν ότι το πλοίο μπορεί να έχει βυθιστεί. Η ιρλανδική αεροπορία αναμενόταν να συνεχίσει να παρακολουθεί την περιοχή.

Μια ανασκόπηση που δημοσιεύτηκε τον Οκτώβριο του 2013 αναφέρει τη λήψη δύο σημάτων κινδύνου από το Λιουμπόφ Ορλόβα στη μέση του ωκεανού, ένα στις 23 Φεβρουαρίου και ένα άλλο στις 12 Μαρτίου.

### Διαδρομή

* Σεπτέμβριος 2010–23 Ιανουαρίου 2013, Σαιντ Τζον, λιμάνι της Νέας Γης
* 24 Ιανουαρίου 2013: Έσπασε η ρυμούλκηση
* 1 Φεβρουαρίου 2013: Έξασφαλίστηκε η δεύτερη ρυμούλκηση
* 7 Φεβρουαρίου 2013: Διακόπηκε η ρυμούλκηση στα διεθνή ύδατα
* 23 Φεβρουαρίου 2013: Εντοπίστηκε 1.300 ναυτικά μίλια (2.400 χλμ.) από την Ιρλανδία

Το πλοίο πιστεύεται ότι βυθίστηκε σε διεθνή ύδατα μετά την ενεργοποίηση των σημάτων κινδύνου EPIRB στις αρχές του 2013.

Εικασίες ταμπλόιντ
------------------

Τον Ιανουάριο του 2014, υπήρχαν εικασίες που βασίστηκαν σε μια συνέντευξη από έναν διασώστη στη βρετανική ταμπλόιντ εφημερίδα The Sun ότι το πλοίο μπορεί να πλησιάζει στην ακτή της Αγγλίας και να έχει μολυνθεί από αρουραίους κανίβαλους. Οι φήμες στη συνέχεια απορρίφθηκαν.

Τον Νοέμβριο του 2017, η βρετανική ταμπλόιντ εφημερίδα The Daily Star υπέθεσε ότι τα συντρίμμια που βρέθηκαν θαμμένα στην παραλία στο Κορονάντο της Καλιφόρνια μπορεί να είναι από το αγνοούμενο Λιουμπόφ Ορλόβα, αλλά το ναυάγιο είναι στην πραγματικότητα αυτό του SS Monte Carlo.

Παραπομπές
----------

1. ↑  «Vessel's Details». Moscow: Russian Maritime Register of Shipping. Αρχειοθετήθηκε από το πρωτότυπο στις 15 Οκτωβρίου 2013. Ανακτήθηκε στις 24 Μαΐου 2013.
2. ↑  «Cannibal rat-infested ghost ship likely sunk: experts» (στα αγγλικά). *NY Daily News*.. Ανακτήθηκε στις 2018-03-23.
3. ↑  «Canadian TSB reports on loss of tow by 1962-built U.S. tug». Marine Log. 2014-06-20.. Ανακτήθηκε στις 22 June 2014.
4. ↑  «Lyubov Orlova». adventures in\*. Αρχειοθετήθηκε από το πρωτότυπο στις 8 Ιουλίου 2011.
5. ↑  «Lyubov Orlova». Adventure Smith Explorations. Αρχειοθετήθηκε από το πρωτότυπο στις 13 Μαρτίου 2012. Ανακτήθηκε στις 7 Μαΐου 2011.
6. ↑  «Lyubov Orlova, Antarctic Peninsula». Last Frontiers. Ανακτήθηκε στις 7 Μαΐου 2011.
7. ↑  «Cruise Ship MS Lyubov Orlova Runs Aground Needing Rescue In Antarctica». CruiseBruise. Αρχειοθετήθηκε από το πρωτότυπο στις 7 March 2007.. Ανακτήθηκε στις 7 May 2011.
8. ↑  Cox, Martin (1 October 2010). «Lyubov Orlova Detained — Updated». Maritime Matters: Shipping News. Αρχειοθετήθηκε από το πρωτότυπο στις 2010-10-22.. Ανακτήθηκε στις 7 May 2011.
9. ↑  «Dozens of Russians stranded in St. John's». CBC News. 30 September 2010.. Ανακτήθηκε στις 7 May 2011.
10. ↑  «Equasis». Αρχειοθετήθηκε από το πρωτότυπο στις 2 Ιανουαρίου 2017. Ανακτήθηκε στις 22 Απριλίου 2022.
11. ↑  Tu Thanh Ha (3 February 2013). «Cruise ship without crew abandoned in stormy North Atlantic». *The Globe and Mail*.. Ανακτήθηκε στις 24 May 2013.
12. ↑  «Russian ghost ship discovered off Ireland». *The Advertiser*. AFP. 22 February 2013. .
13. ↑  Pennell, Josh (23 February 2013). «Orlova's emergency beacon activated». *The Weekend Telegram*. Αρχειοθετήθηκε από το πρωτότυπο στις 11 April 2013.. Ανακτήθηκε στις 26 May 2013.
14. ↑  Jón Pétur Jónsson (28 February 2013). «Hefur þú séð Lyubov Orlova?» (στα is). *Morgunblaðið*.. *«Sagan segir að skipið reki nú í áttina til Noregs með fullfermi af rottum.»*
15. ↑  «Russian 'ghost ship' vanishes again». *USA Today*. Newser. 27 May 2013. .
16. ↑  Rogers, Stephen (1 March 2013). «Drifting Russian ship may have sunk 700 miles off coast». *Irish Examiner*. .
17. ↑  «Russisch cruiseschip nog steeds spoorloos» (στα nl). *De Telegraaf*. 22 April 2013.. Ανακτήθηκε στις 24 May 2013.
18. ↑  Fisher, Richard (20 December 2013). «How did we lose a 1400-tonne ocean liner?». *New Scientist*. .
19. ↑  «Atlantic ghost ship has probably sunk, says analyst». BBC. 24 Ιανουαρίου 2014.
20. ↑  «Officials believe rat-infested 'ghost ship' has sunk». Fox News. 26 January 2014. .
21. ↑  Eveleth, Rose (23 Ιανουαρίου 2014). «No, an Abandoned Ship Full of Diseased Rats Is Not Floating Towards Britain». *Smithsonian*.
22. ↑  «No sign of 'rat-infested ghost ship' Lyubov Orlova off UK». BBC News. 23 January 2014. .
23. ↑  «Lyubov Orlova: Ghost ship carrying cannibal rats 'could be heading for Britain'». *The Independent*. 23 January 2014. .
24. ↑  Ikonen, Charlotte (19 November 2017). «'Ghost ship' washed up on US beach 'remains of missing Russian cruise ship'». *Daily Star*. .
25. ↑  «The Amazing Shipwreck At Coronado Beach Is Exposed For A Short Time!». 28 February 2017. .
26. ↑  Terry, Mick (21 Νοεμβρίου 2017). «Shipwreck discovered off the coast of California may be former mafia casino». *Yachting & Boating World*.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λιουμπόφ Ορλόβα (πλοίο)** |

* MV Lyubov Orlova
* Derelict cruise ship now under tow by Atlantic Hawk
* How the MV Lyubov Orlova, a cruise ship named for a Soviet movie star, met its end